Title: ประกาศจังหวัดภูเก็ต เรื่อง มาตรการป้องกันและการรักษาความปลอดภัยและการดูแลรักษาความสงบเรียบร้อยของประชาชนในการจุดและปล่อยบั้งไฟ ตะไล หรือกระทำการอย่างใดเพื่อให้บั้งไฟ ตะไล หรือวัตถุอื่นใดที่คล้ายคลึงกันขึ้นไปสู่อากาศ

ประกาศจังหวัดภูเก็ต

ประกาศจังหวัดภูเก็ต
เรื่อง
มาตรการป้องกันและการรักษาความปลอดภัยและการดูแลรักษาความสงบเรียบร้อยของประชาชน
ในการจุดและปล่อยบั้งไฟ
ตะไล หรือกระทำการอย่างใดเพื่อให้บั้งไฟ ตะไล หรือวัตถุอื่นใดที่คล้ายคลึงกัน
ขึ้นไปสู่อากาศ

ปัจจุบันปัญหาการจุดและปล่อยบั้งไฟ
ตะไล หรือกระทำการอย่างใดเพื่อให้บั้งไฟ ตะไล หรือวัตถุอื่นใดที่คล้ายคลึงกัน
ขึ้นไปสู่อากาศ
ทำให้เกิดความเสียหายและรุนแรงมากขึ้นอย่างต่อเนื่องส่งผลกระทบอย่างรุนแรงต่อภาพลักษณ์ความเชื่อมั่น
และเศรษฐกิจโดยรวมของประเทศ จังหวัดภูเก็ตมีบ้านเรือนประชาชนอาศัยอยู่หนาแน่น
มีความเจริญทางด้านเศรษฐกิจ อุตสาหกรรม การท่องเที่ยว มีเส้นทางการบินหนาแน่น
รวมทั้ง สถานประกอบการ โรงแรม สถานที่ท่องเที่ยวต่าง ๆ ที่มีความสำคัญจำนวนมาก
กอปรกับกิจกรรมงานประเพณีและวัฒนธรรมที่เก่าแก่และสืบทอดกันมาอย่างยาวนานของจังหวัดภูเก็ต
อาทิเช่น งานประเพณีถือศีลกินผัก (กินเจ) งานประเพณีบุญกลางบ้าน
และงานประเพณีลอยกระทง ไม่มีการจุดและปล่อย หรือกระทำการอย่างใดเพื่อให้บั้งไฟ
ตะไล หรือวัตถุอื่นใดที่คล้ายคลึงกัน ขึ้นไปสู่อากาศ  ดังนั้น
เพื่อให้การดำเนินการป้องกันและลดความเสี่ยงอันตรายจากการจุดและปล่อย หรือกระทำการอย่างใดเพื่อให้บั้งไฟ
ตะไล หรือวัตถุอื่นใดที่คล้ายคลึงกัน ขึ้นไปสู่อากาศ อาจก่อให้เกิดอุบัติเหตุ
อุบัติภัย ทั้งทางบก ทางนํ้า และทางอากาศ เกิดอัคคีภัย
เกิดระบบไฟฟ้าขัดข้องมลภาวะทางบกและทางทะเล และยังเข้าไปรบกวนเส้นทางการบิน
อันมีผลกระทบต่อสาธารณชนเป็นวงกว้าง เป็นอันตรายแก่ชีวิต ทรัพย์สินของประชาชน
และความสงบเรียบร้อยของบ้านเมืองตลอดจนไม่ใช่วัฒนธรรมและประเพณีท้องถิ่นของจังหวัดภูเก็ต

อาศัยอำนาจตามความในข้อ
๒ และข้อ ๓ ของคำสั่งหัวหน้าคณะรักษาความสงบแห่งชาติที่ ๒๗/๒๕๕๙ ลงวันที่ ๑๐
มิถุนายน พุทธศักราช ๒๕๕๙ จังหวัดภูเก็ต
โดยความเห็นชอบร่วมกันของคณะกรมการจังหวัดและสภาวัฒนธรรมจังหวัด
จึงกำหนดมาตรการป้องกันและการรักษาความปลอดภัยและการดูแลรักษาความสงบเรียบร้อยของประชาชนในการจุดและปล่อยบั้งไฟ
ตะไล หรือกระทำการอย่างใดเพื่อให้บั้งไฟ ตะไล หรือวัตถุอื่นใดที่คล้ายคลึงกัน
ขึ้นไปสู่อากาศดังนี้

ข้อ
๑  ห้ามมิให้ผู้ใดในเขตพื้นที่จังหวัดภูเก็ต
จุดและปล่อยบั้งไฟ ตะไล หรือกระทำการอย่างใดเพื่อให้บั้งไฟ ตะไล
หรือวัตถุอื่นใดที่คล้ายคลึงกัน ขึ้นไปสู่อากาศ

ข้อ
๒  ผู้ใดกระทำการฝ่าฝืนข้อกำหนดในประกาศนี้
ต้องระวางโทษจำคุกไม่เกินสามปีหรือปรับไม่เกินหกหมื่นบาท หรือทั้งจำทั้งปรับ
ตามข้อ ๕ ของคำสั่งหัวหน้าคณะรักษาความสงบแห่งชาติที่ ๒๗/๒๕๕๙ ลงวันที่ ๑๐
มิถุนายน พุทธศักราช ๒๕๕๙

ข้อ
๓[๑]  ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

ประกาศ ณ วันที่ ๓
พฤศจิกายน พ.ศ. ๒๕๕๙
โชคชัย  เดชอมรธัญ
ผู้ว่าราชการจังหวัดภูเก็ต

ปริยานุช/จัดทำ
๑๕ พฤศจิกายน
๒๕๕๙

ปุณิกา/ตรวจ
๑๕ พฤศจิกายน
๒๕๕๙

[๑] ราชกิจจานุเบกษา
เล่ม ๑๓๓/ตอนพิเศษ ๒๕๗ ง/หน้า ๒๒/๑๑ พฤศจิกายน ๒๕๕๙